# REPUBLIKA HRVATSKA

# ZAGREBAČKA ŽUPANIJA

**GRAD SAMOBOR**

**Gradsko vijeće**

KLASA: 021-05/18-01/4

URBROJ: 238-11-04-01/02-18-2

Samobor, 07.06.2018.

## ZAPISNIK

s 10. sjednice Gradskog vijeća Grada Samobora, održane 07. lipnja 2018. godine u prostorijama Gradske vijećnice Grada Samobora, Trg kralja Tomislava 5, Samobor.

**Započeto u 15.00 sati**.

**NAZOČNI VIJEĆNICI:** Petra Babojelić, Željko Bošković, Davor Daničić, Irena Franceković, Damir Gorišek, Maja Gračanin, Ivan Horvat, Đurđica Jančikić, Irena Kapor, Svebor Labura, Željko Mataušić, Lovro Mihelić, Andrija Noršić, Matilda Mihaela Purić, Zlatko Rešetar, Vladimir Skendrović, Damir Skok, Miran Šoić, Ivana Šolčić, Franjo Štefanić, Luka Tomovski, **te naknadno stigao** Miljenko Bišćan

**IZOČNI VIJEĆNICI**: - Franjo Bedeničić - opravdao, Vinko Jaklenec - opravdao, Ivan Kaselj

**PROČELNICA:** Valentina Horvat

**OSTALI:**

* Sanja Horvat Iveković, zamjenica gradonačelnika Grada Samobora
* Željko Stanec, zamjenik gradonačelnika Grada Samobora
* Željko Radovanić, Zvonko Župančić, Marinko Džepina, Juro Horvat, pročelnici upravnih tijela Grada Samobora
* Davor Bošković, viši savjetnik u Upravnom odjelu za provođenje dokumenata prostornog uređenja i gradnju
* Igor Rizmanovski, voditelj Referade za opće poslove i poslove Gradskog vijeća
* Josip Petrić i Igor Mališ, viši referenti za informatičke poslove u Upravnom odjelu za opće pravne i tehničke poslove
* Petra Aralica, voditeljica Referade za odnose s javnošću i informatičke poslove u Upravnom odjelu za opće pravne i tehničke poslove
* javnost

**Predstavnici sredstava javnog priopćavanja.**

**ZAPISNIČARKA:** Nada Gorišek

 **MIRAN ŠOIĆ** – Sve vas lijepo pozdravljam, počinjemo s našom 10. sjednicom Gradskog vijeća, koju smo sazvali danas s malim Dnevnim redom, ali prije nego krenemo na posao molio bih gosp. Igora Rizmanovskog, on je danas nova Ana Vlah, pa će nas od sada on pratiti na sjednicama, da prozove i utvrdi da li imamo kvorum, odnosno da li imamo dovoljno vijećnika na sjednici.

**IGOR RIZMANOVSKI** – Prelazimo na utvrđivanje nazočnosti na sjednici prozivkom vijećnika.

**MIRAN ŠOIĆ** – Konstatira da je prisutan 21 vijećnik od 25, a 4 vijećnika su izočna, prema tome možemo donositi sve pravovaljane odluke i zaključke na 10. sjednici.

Prije no što započnemo sa sjednicom molim vijećnicu Matildu Mihaelu Purić, da ustane i da da svečanu prisegu, čiji tekst ću ja pročitati, a on će izgovoriti riječ "Prisežem" i isto vlastoručno potpisati.

**Prisežem da ću prava i obveze vijećnika Gradskog vijeća obavljati savjesno i odgovorno, radi gospodarskog i socijalnog probitka Grada Samobora i Republike Hrvatske, da ću se u obavljanju dužnosti vijećnika pridržavati Ustava, zakona i Statuta Grada Samobora i da ću štiti ustavni poredak Republike Hrvatske.”**

**MATILDA MIHAELA PURIĆ** - Izgovara riječ "Prisežem", te istu u znak pristanka vlastoručno potpisuje.

**MIRAN ŠOIĆ** - Budući da prije svake sjednice imamo i verifikaciju zapisnika, no zbog kratkoće vremena i tehničkih problema Zapisnik sa 9. sjednicu ćemo prihvatiti na sljedećoj sjednici, odnosno dat ga na čitanje 12.07. za koju sjednicu smo planirali taj datum.

Uz poziv za današnju sjednicu primili ste prijedlog Dnevnog reda, s time da ja kao predsjednik Gradskog vijeća sukladno članku 138. Poslovnika Gradskog vijeća predlažem:

* da se dnevni red dopuni s točkom 1. **Izvješće Mandatne komisije o mirovanju mandata vijećnika Ivana Patekara i početku mandata zamjenika vijećnika Matilde Mihaele Purić,** a da dosadašnja točka 1., 2. i 3. postanu točke 2., 3 i 4.

Da li ima prijedloga na Dnevni red? Ako nema, dajem ovakav prijedlog dnevnog reda na glasovanje (1. - 4.).

Nakon provedenog glasovanja Gradsko vijeće Grada Samobora jednoglasno je (21 "za") usvojilo sljedeći

**DNEVNI RED**

1. Izvješće Mandatne komisije o mirovanju mandata vijećnika Ivana Patekara i početku mandata zamjenika vijećnika Matilde Mihaele Purić
2. Prijedlog programa raspolaganja poljoprivrednim zemljištem u vlasništvu Republike Hrvatske za zemljište koje se teritorijalno nalazi na području grada Samobora
3. Prijedlog zaključka o davanju suglasnosti gradonačelniku za sklapanje okvirnog sporazuma u postupku javne nabave benzina i dizel goriva za Grad Samobor i proračunske korisnike
4. Ostale informacije.

**MIRAN ŠOIĆ** - Sada standardno otvaram naš Aktualni sat, gdje vijećnici mogu postavljati pitanja, primjedbe i davati inicijative.

 **DAMIR SKOK** - Zahvaljujem na prihvaćanju naše izmjene i ovim bih javno htio zahvatili na doprinosu gosp. Ivanu Patekaru, ali reći da se nije ništa dogodilo, gosp. Patekar ostaje potpredsjednik stranke, jednostavno to je bio naš dogovor. Želim puno sreće našoj kolegici Matildi, te vam tako hvala na podršci.

Imam dva pitanja. Prvo pitanje se odnosi na bazen, gdje ne ulazim u one sve mailove i optužbe, tko je sada tu kome dužan ili slično, to će vjerojatno utvrditi sud. Mene zanima jedna vrlo banalna stvar, a to je gdje će se moja djeca kupati ovo ljeto? Zašto kada ste išli u takve aktivnosti niste to napravili početkom godine, jer mi nije jasno kako ćete sada uspjeti poštujući sve zakonske procedure otvoriti bazen, da ne govorim o ugostiteljskom objektu. Mi smo jedini Grad ove veličine u Hrvatskoj koji ovo ljeto, najvjerojatnije, nećemo imati bazen. Ako uspijete vi to u tom kratkom roku sve to napraviti, vrlo lijepo, no sumnjam i htio bih odgovor na to, jer me djeca doslovno pitaju doma.

Drugo, zanima me kada i kako i hitno možemo pomoći, dolaze vrućine stanovnicima cijelog područja oko Gluščić Brega, Bašić Brega, cijelog tog područja, koje već dvije godine imaju problema s opskrbom vodom, a već tjednima vode nemaju ili imaju po pola sata ujutro.

Očito je da i one cisterne koje idu gore da se one pretaču u nešto iz čega curi voda.

**ŽELJKO STANEC** - Prije svega bih čestitao zamjenskom članu stranke Milan Bandić, gđi Matildi koja je pristupila ovom Gradskom vijeću, od srca vam želim uspješan rad u Gradskom vijeću Grada Samobora.

Što se tiče postavljenih pitanja uvaženog vijećnika gosp. Damira Skoka, da ga interesira situacija s bazenom Vugrinščak, odnosno gdje će se njegova djeca ove godine kupati. Vrlo kratko ću pokušati odgovoriti da je Grad Samoboru ušao u prostore koji su u vlasništvu Grada Samobora, da li se to moglo prije napraviti, sigurno je, i prije smo to napravili u prvom mjesecu kada nas je sam zakupoprimac, kojega više ne mogu niti nazvati da je zakupoprimac, jer nema pravovaljani ugovor, pozvao na mirno preuzimanje bazena, no međutim onda iz razno raznih razloga, samo njemu valjda poznati, do te mirne predaje bazena nije došlo, onda smo 21. ili 22.05. odlučili da Grad Samobor, na jedan po meni legalan način, uđe u bazene koji su u vlasništvu Grada Samobora. Dinamika, da li ćemo to uspjeti privesti svrsi te bazene koji za sada ne zadovoljavaju sigurnosne uvjete, prije svega sam bazen, sama okolica bazena, radi samih sigurnosnih uvjeta, radi raznoraznih ozljeda, povreda, pogotovo tih naših najmanjih, ne može se bazen u takvom stanju pustiti u funkciju. No, međutim Grad Samobor je već jučer donio zaključak kojim je prihvaćena ponuda tog uređenja, odnosno tih minimalnih popravaka, koji bi bili nužni, da bazen iz sigurnosnih uvjeta može funkcionirati. Da li ćemo to stići napraviti 15.06., to je osam dana do 15.06., najvjerojatnije da nećemo, dat ćemo sve napore koji su u interesu Grada, u mogućnosti Grada Samobora, da se s 01.07. pokuša taj bazen otvoriti. Bazen bi se otvorio pod upravljanjem Ustanove sportski objekti Samobor, ako u kojem slučaju nećemo moći to napraviti, onda na žalost bazen neće raditi, ili će ga otvoriti Grad Samobor, drugi ga neće nitko otvarati taj bazen. To je prvo pitanje.

Što se tiče drugog pitanja, točno je da su problemi s opskrbom pitke vode Noršić Selo, Bašić Breg, Stojdraga, Gluščić Breg, gore je vodni isporučitelj te usluge Vodoopskrba i odvodnja Zagrebačkog holdinga, koji na sve moguće načine koje su u njihovoj mogućnosti, popravak, dovoz vode, znam da dovoz vode nije rješenje. No, međutim oni naplaćuju tu vodu, ta voda je u sustavu naplate Holdinga, znači zagrebačkog poduzeća, odnosno Vodoopskrbe i odvodnje. Grad Samobor u nekoliko navrata, evo mogu reći drugi tjedan, dopis smo poslali u Upravu Vodoopskrbe i odvodnje, tražili smo hitan sastanak, upravo s temom o čemu ste vi meni postavili pitanje, da se hitno poduzmu od strane isporučitelja vode sve moguće aktivnosti, da ti stanovnici našeg područja imaju pitku vodu, pogotovo preko ovih ljetnih mjeseci. Grad Samobor može gore voziti vodu, mi smo već u par navrata i preko DVD-a uskočili Vodoopskrbi i odvodnji kao pripomoć, no, međutim mi vozimo vodu oni naplaćuju. Takvo što ne možemo uzeti da to pređe u praksu, sastanak ću napraviti, maksimalno ćemo stisnuti, doslovce stisnuti, Vodoopskrbu i odvodnju da poduzme sve te radnje koje oni trebaju poduzeti.

**DAMIR SKOK** - Gosp. Stanec puno hvala, ako 01.07. ne bude bazena onda ću vaš broj dati svojoj Lauri i Zari, pa se budete čuli, šalim se. Evo, jedna prijateljska ponuda, osobno poznajem direktora Vodoopskrbe i odvodnje, pa ako će trebati vrlo rado se nudim da zajedno odemo na sastanak, jer vrlo često surađujemo.

**PETRA BABOJELIĆ** - Evo, imam jedno pitanje. Pitanje je upućeno od strane građana, odnosno susjeda iz Sudnikove ulice u Samoboru i Gundulićevog naselja. Tamo su nedavno otvorena gradilišta, vidimo jer svakodnevno prolazimo onuda da su radovi intenzivno u tijeku. Zanima me o kakvim je gradilištima riječ, odnosno što se tamo radi, tko radove izvodi i zna li se nekakav predviđeni rok trajanja tih radova?

**LUKA TOMOVSKI** - Imam dva pitanja. Prvo pitanje, htio bih da mi se razjasni, pošto čitamo razne medijske natpise, o tužbama ovih nazadnih udruga oko Željke Markić sprema Gradu Samoboru. U kojoj je to fazi i što se s time dešava i da li Grad ima neke protumjere na to?

Drugo pitanje, isto jedna mala nejasnoća koja mi je ostala nakon prošlog Gradskog vijeća. Naime, ako se ne varam govorilo se o nekoj nadopuni člana Savjeta za razvoj Grada, evo vidimo da nemamo tu nikakav prijedlog. Zanima me što je s tim?

**VLADIMIR SKENDROVIĆ** - Imam dva pitanja i jedan prijedlog. Hajmo od prijedloga. Naime, došlo je od strane nekoliko ljudi koji se bave ugostiteljskom djelatnošću (licitari), dosta su učestale grupa turista u našem gradu i nezadovoljni su činjenicom da moraju nakon obilaska Trga, Šetnice, itd., skroz do Autobusnog kolodvora pješačiti. Tražili su da ukoliko bi bilo moguće, odnosno oni su sugerirali, da li postoji mogućnost da se u nekakvom ljetnom periodu kada su te grupe učestale u našem gradu, a to je dobro da jesu, jer one obogaćuju ponudu i sve ostalo u našem gradu, da se za takve napravi jedna kružna linija u dogovoru ili s autobusnim prijevoznicima koji dolaze, odnosno koji njih dovoze tu, jer oni tvrde da oni nemaju mogućnost kupljenja tih ljudi nigdje drugdje nego isključivo na Autobusnom kolodvoru. Nemojte me držati za riječ, dakle samo prenosim pitanje koje je meni upućeno. Predlažem da ako mi imamo tu mogućnost i stajališta u Gajevoj ulici, pa u krajnjoj liniji čak i tridesetak sekundi tu na Trgu, dok je on u fazi da se preko njega može prometovat, da se uvede takva praksa barem u ljetnim mjesecima. Dakle, to je prijedlog.

Što se tiče mojih pitanja ona su vezana, evo, ja ću se nadovezati, zahvaljujem kolegi Tomovskom, koji je to pitanje postavio, jer i ja se moram nadovezati na to pitanje. Najprije ću reći, tko će preuzeti odgovornost za izigravanje ljudi koji kroz medije dobiju jednu informaciju, a ovdje se radi čisto na drugačiji način. Ja ću biti vrlo direktan, pa ću pozvati vas gosp. predsjedniče i kolegu Horvata, kada smo dan prije one sjednice sjedili, ja sam vam vrlo jasno rekao da vi sami znate, da li vi možete ispred svojih stranaka koje predstavljate, određene prijedloge ili prihvatiti ili ne. Vi ste rekli da je po vama to samo tehničko pitanje, pa smo došli na sjednicu, pa je ispalo da to baš i nije samo tehničko pitanje, nego da je to političko pitanje. Onda mi je rečeno da idem s pisanim prijedlogom, onda sam ja drugo jutro odmah postavio pisani prijedlog u 8.00 sati i nešto, kolega dolje na Urudžbenom može potvrditi, a na kraju krajeva ima i štambilj kada je podneseno. Smatrao sam da ćemo tu, hajdemo reći, tehničku stvar riješiti po obećanju na ovoj sjednici, onda sam vidio da to čak nije uvršteno, onda mi je to bio dovoljan znak da nakon godinu dana mog izuzetnog truda, da kooperativnošću, prijedlozima, kritikama u dobrom duhu, ne da nekog prozivam i slično, da ste me opet izigrali. Trideset šest naših prijedloga po raznim osnovama ste odbacili, tražite od nas iz oporbe da budemo, ne znam kako bi ja to nazvao. Naša je dužnost da povremeno i kritički osvrt stavimo, ali vi ništa od onoga što ste obećali niste prihvatili. Zar je takav problem tehničke naravi bio, ako je gosp. Skok problem, onda smo svi ovdje problem. Dakle, povukao sam, naravno da sam povukao taj prijedlog, poslao sam vam dopis da ne želim učestvovati u radu Međustranačkog vijeća na takvim osnovama. Ako vi smatrate da je to Međustranačko vijeće dio nečega koje bi nas trebao staviti u nekakve okvire, onda smo na pogrešnom putu jedni i drugi. Dakle, zanima me, tko je odgovoran za to da se nije stavilo, i na koji način želite raditi, ako želite raditi za dobrobit građana grada Samobora, u narednom periodu?

Drugo pitanje, nažalost opet ga nema. U našoj diskusiji na prošloj sjednici gosp. gradonačelnik je na moje pitanje o Vugrinščaku, unaprijed da kažem da se zaista ne stavljam na ničiju stranu, apsolutno me ne zanima, ime, prezime, nitko, zanima me isključivo pitanje suštinsko koje se oko toga vrti. Gradonačelnik je iznio da je on pozvao policiju, nije istina, laž, policijsko izvješće, nije on pozvao. Rečeno je da ne postoje nikakvi tehnički uvjeti, laž, ovdje postoje dokumenti da oni postoje. Dakle, ja ovdje nikoga ne imenujem, nikoga ne pozivam na odgovornost, ali zašto laganje pred ovim Gradskim vijećem, ako je problem raščistite ga, ali nemojte uvlačiti sve nas da budemo dio nekakve priče. Nemojmo zaboraviti kada je na gostovanju na Radio Samoboru bilo žestoko puno pitanja o povećanju komunalne naknade, naš dogradonačelnik je rekao, gledajte Vijeće je to odlučilo. Dakle, on je sa sebe oprao krivicu, mene ljudi na cesti zaustavljaju koji si ti smrad da si dignuo ruku za povećanje.

**ŽELJKO STANEC** - Prvo ću odgovoriti na postavljeno pitanje uvažene vijećnice gđe Petre Babojelić, pardon Vlahović. Što se tiče konkretno Sudnikove i Gundulićeve ulice, dolje se radi rekonstrukcija i produžetak Sudnikove, a Gundulićeva rekonstrukcija i postavljaju se kanalice od Katančićeve pa do križanja s Betonkom i dalje će ići nastavak popravka Ulice Dobriše Cesarića, a radove izvodi trgovačko društvo Komunalac.

Što se tiče pitanja uvaženog vijećnika gosp. Luke Tomovskog, tužba Grada. Sada ne znam da li je baš postavljena tužba, ali se neka tužba nagovijestila da će se postaviti od Udruge narod to odlučuje i ona druge udruga koja je prikupljana za Istambulsku konvenciju. Što se tiče konkretno Narod odlučuje, oni su u Grad Samobor predali zahtjev s dvadeset jednom lokacijom, od te dvadeset jedne lokacije, dvadesetak lokacija je bilo vezano uz prostor crkve ili zemljišta koja su u vlasništvu crkve i na to je Grad Samobor tražio da preciziraju točno prostore koji su u vlasništvu Grada. Na to oni više nisu poslije nikakav upit poslali, već su prošli vikend dali zahtjev za korištenje plohe Trga i to smo mi odobrili korištenje plohe Trga, uz naplatu koja vrijedi za sve zakupce koji koriste plohu Trga. Znači bilo za koju udrugu, bilo za koju političku stranku, i na temelju toga smo mi udruzi naplatili taj dio korištenja plohe Trga.

Što se tiče odgovora, odnosno prijedloga koji je došao na ovo Gradsko vijeće, to ću sada odmah spojiti, da se kao člana Povjerenstva za strategiju grada Samobora imenuje gosp. Damir Skok, pa ću onda zajedno gosp. Luki i gosp. Vladimiru Skendroviću pokušati dati odgovor na ta postavljena pitanja. Točno, imali ste na Međustranačkom vijeću taj prijedlog, mislim da je došao od vaše strane, prvo moje mišljenje je bilo pa da naravno da nemamo apsolutno ništa protiv, no međutim opet se mora poštivati neka određena procedura. Evo, 05.06. sam stavio to na svoje Predsjedništvo, koje je jednoglasno, Predsjedništvo moje stranke, 21 "za" bilo za to da Damir Skok uđe kao član u to Povjerenstvo, mi osobno apsolutno nemamo ništa protiv. No, međutim vi ste sami svoj prijedlog kojeg ste dali vi ste ga u međuvremenu i povukli. Evo, to je odgovor što se tiče na prijedlog za člana Povjerenstva.

Što se tiče samog, također vašeg prijedloga, turistička sezona, povećan broj turista na području grada Samobora, što ste ponosni na to, ujedno sam ponosan i ja također. Svi autobusi, manje više, koliko ih ja ili vidim ili koliko ih mogu popratiti, turiste dovoze u Gajevu ulicu i svi ti turisti napuštaju te autobuse iz Gajeve ulice, onda idu u pravcu Trga, Starog grada ili već gdje imaju organizirano i taj isti autobus ponovno kupi te turiste na stajalištu kod pošte, odnosno u Gajevoj ulici. Ako treba nešto popraviti, dapače, stojimo na raspolaganju, ako imate kakav bolji prijedlog za to da se treba možda još neka stanica uvesti gdje bi se turisti mogli pokupiti, dapače, ali na ovaj način to sada funkcionira tako.

Sada mi nije jasno bio taj Vugrinščak, što se tiče ponovno, ja sam dao odgovor i ne bih se više ponavljao oko Vugrinščaka, na pitanje gosp. Damira Skoka, pokušao sam to odgovoriti što sam najbolje znao. Gosp. gradonačelnik odgovorio vam je točno, odgovorio je točno, što se tiče tko je koga zvao, to je bila točna informacija, ne znam koji vi zapisnik imate, u to apsolutno niti ne ulazim. Da je sve što se tiče tehničke ispravnosti u redu, opet ne znam koju vi tehničku dokumentaciju posjedujete, da bi mogli reći da je sve u redu.

**Vijećnik gosp. Vladimir Skendrović priča iz klupe bez uključenog mikrofona, pa se to ne unosi u zapisnik.**

**MIRAN ŠOIĆ** - U skladu s Poslovnikom možemo jedino Vlado. Jeste dali dva pitanja i prijedlog, malo smirimo tempo.

**IVAN HORVAT** - Jedno kratko pitanje. Znam da je bilo određenih poteškoća oko izgradnje nogostupa u Grdanjcima uz potok Breganu. Interesira me u kojoj fazi je to sada i kada bi ti radovi trebali početi i kada bi trebali završiti? To je jedno od gorućih pitanja u Grdanjcima, zbog sigurnosti djece i ljudi, koja tuda idu iz donjeg sela gore u dućan, školu itd.

**IVANA ŠOLČIĆ** - Postavila bih jedno pitanje. U posljednje vrijeme intenzivirali smo razgovore oko organizacije predškolskog i osnovnoškolskog obrazovanja na području grada Samobora, koje pokrivaju mjesni odbori Pavučnjak, Petkov Breg, Drežnik i slično. Pretprošli tjedan je u PŠ Pavučnjak održan jedan sastanak s predstavnicima Grada, na kojem su mještani postavljali svoja pitanja i izlagali svoje probleme, s obzirom na temu nedostatka smještajnih kapaciteta za vrtićku djecu i smanjenom zainteresiranošću mještana da upisuju svoju djecu u PŠ Pavučnjak. Interesira me ako mogu dobiti odgovor na tu temu. Znači, u kojem smjeru će Grad Samobor u budućnosti postupati s povećanjem vrtićkog kapaciteta i izgradnjom dodatnih sadržaja i kvalitete školskog obrazovanja na tom dijelu Grada Samobora?

**DAVOR DANIČIĆ** - Postavio bih jedno pitanje u ime mještana Gradske četvrti Južno naselje, ovih dana se završava postavljanje Eko dip kontejnera. Da li Grad ima u planu to dalje postavljati ili je to sada za ovu godinu kako je?

**ANDRIJA NORŠIĆ** - Postavio bih jedno pitanje, a vezano je za komunalno-prometnu situaciju u gradu Samoboru. Naime, zanima me da li možemo dobiti informacije o novoj organizaciji, tj. reorganizaciji prometa u centru grada, konkretno u ulicama Obrtničkoj i Šmidhenovoj?

**LOVRO MIHELIĆ** - 23.04.o.g. poslali smo putem obrasca zahtjev za pristup informacijama trgovačkom društvu Komunalac i do danas nismo dobili traženi odgovor. Zanima me, ako mi netko može ovdje pojasniti, zašto, dakle, 23.04. je poslan zahtjev?

**FRANJO ŠTEFANIĆ** - Imam jedno kratko pitanje. Interesira me projekt sufinanciranja školskih obroka, u kojoj je to fazi i na koji način se to provodi?

**ŽELJKO STANEC** - Ja ću više na ovaj komunalni dio pokušat dati odgovore, prvo ću dati odgovor na postavljeno pitanje vijećnika gosp. Horvata. Što se tiče izgradnje nogostupa u Grdanjcima, evo konačno smo odabrali izvođača, a znate i sami da je to bio jedan mukotrpan razgovor i dogovor između Grada Samobora i Hrvatskih voda, konačno smo našli rješenje pedeset posto financira Grad Samobor, a pedeset posto Hrvatske vode. Ciglenica je izvođač tih radova, a s radovima bi se trebalo započeti drugi tjedan. Isto tako ću se nadovezati sklopljen je dogovor, odnosno potpisan je ugovor oko izgradnje mosta kod Čeraparne, odabran je izvođač i paralelno bi se trebalo krenuti s izvođenjem radova kod izgradnje nogostupa u Grdanjcima i izgradnje mosta kod Čeraparne.

Što se tiče postavljanja Eko dip-ova u Ulici 9. svibnja, postavljena su četiri Eko dip-a, to je samo početak, kompletno područje grada Samobora, odnosno centar grada Samobora, gdje postoje višestambeni objekti postavljat će se ti Eko dip-ovi koji imaju namjenu da je taj kontejner ugrađen podzemno isključivo zbog neugodnih mirisa. Znači tu se stavlja većinom taj bio otpad, miješani komunalni otpad, i s tom praksom predviđeno je na području grada Samobora, odnosno tog užeg centra, mene se čini oko pedesetak tih Eko dip-ova. Znači ovo je samo početak, išli smo u ona naselja koja imaju najveći broj stanovnika.

Što se tiče postavljenog pitanja uvaženog vijećnika gosp. Andrije Noršića, nova regulacija prometa koja će obuhvatiti Trg, Obrtičku i Livadićevu. Znači, regulacije je napravljena, projekt je napravljen, natječaj je u fazi pripreme i mislim da bi trebao drugi tjedan biti natječaj raspisan, početak radova predviđa se da bi trebalo biti započeto 01.07., a završeno 01.08.o.g., jer smo definirali rok od 30 dana za izvođenje tih radova. Konkretno mogu reći, ako nekoga zanima, Trg će biti samo zatvoren za dane vikenda, znači subota i nedjelja, za radno vrijeme Trg će biti otvoren. Znači to predviđa ova nova regulacija prometa.

**Vijećnik gosp. Svebor Labura priča iz klupe bez uključenog mikrofona, pa se isto ne unosi u zapisnik.**

**MIRAN ŠOIĆ** - Molio bih samo malo, da pričekate da završi. Nemojmo se tako ponašati.

Izričem vam opomenu na ovakvo ponašanje, smirimo se i normalno razgovarajmo, pa smo odrasli ljudi.

**ŽELJKO STANEC** - Pogledajte, ja stvarno mislim dati odgovor na najbolji način koji znam i ne bih htio ovo da mi netko uskače u riječ, možete postaviti pitanje ja ću ponovno dati odgovor. Mislim da bi trebala biti neka osnovna kultura ponašanja u ovom Gradskom vijeću, ja nisam nikada upadao nekome u riječ, pa bih zamolio to i od vas.

Što se tiče, također, postavljenog pitanja za pristup informacijama od trgovačkog društva Komunalac, Lovro to ste vi pitali, jel tako. Stvarno ne znam, ali trebali ste dobiti, možda pošta ili tako nešto, ali sigurno ste trebali dobiti, jer rok je petnaest dana zakonski, pa mislim da ste trebali dobiti to. Što tražite u formi po Zakonu o pristupu informacija, i što ste vi tražili stvarno ne znam, pa potražite odgovor na mjestu od kojega ste to tražili.

**MIRAN ŠOIĆ** - Oko Pavučnjaka i dječjeg vrtića, gđa Sanja Horvat Iveković.

**SANJA HORVAT IVEKOVIĆ** - Na samom početku dopustite da posebne pozdrave i čestitke uputim novoj gradskoj vijećnici i zaželim uspješan rad u ovome mandatu.

Vezano uz postavljena dva pitanja koja se evo tiču nekako školstva i predškolskog odgoja, pokušat ću zapravo povezati. Dakle, vezano uz situaciju koju imamo u PŠ Pavučnjak, a koja pripada OŠ Mihaela Šiloboda, dogodila nam se situacija da zbog jedne specifične odredbe koja se nalazila u mreži škola, da su jednostavno stanovnici toga kraja se nekako više odlučivali djecu upisivati čak na područje druge općine. Zajedničkim snagama koje je pokazalo i VMO, te vodstvo škole na čelu s ravnateljem, gosp. Goranom Lesjakom, te u suradnji s našim nadležnim odjelom za društvene djelatnosti, nekako smo pokrenuli inicijativu da pokušamo ipak vratiti djecu koja pripadaju teritorijalno toj školi, da se roditelji odlučuju upisivati na područje grada Samobora, te smo u tu svrhu poduzeli određene mjere, a koje se najviše tiču prijevoza školske djece, a što je najviše mučilo stanovnike Pavučnjaka. Znamo da kroz Pavučnjak prolazi dosta opasna cesta, koja je opasna u smislu povećanog prometa, tako da jednostavno taj dio treba bolje organizirati s prijevozom djece, te se nadamo da će od iduće školske godine tu poslužiti jako dobro jedan školski kombi koji će prevoziti djecu, te ćemo to u dogovoru s našim koncesionarima bolje organizirati, a što će naravno onda i motivirati roditelje djece da ipak upisuju djecu na tom području u tu PŠ. To nam je svakako interes jer djece ima, iz svih tih naselja koje ste vi poštovana vijećnice Šolčić naveli, te želimo naravno da djeca pohađaju tu školu.

Isto tako znamo da mještani toga kraja već neko vrijeme, a što i vidimo po zahtjevima za upis djece u područni objekt u Galgovu, vape za dodatnim mjestima u vrtićima, te ćemo vrlo vjerojatno u dogovoru s Dječjim vratićem Grigor Vitez, koji inače pokriva područni objekt u Galgovu, razmatrati mogućnost da se u Pavučnjaku, s obzirom da ima i dovoljno mjesta, razmotri mogućnost za dodatne vrtićke kapacitete, što svakako mještani toga područja traže i žele. Takvo jedno ulaganje bilo bi upravo opravdano i brojem djece, jer imamo dokaze da nam djeca pohađaju i vrtiće na području druge općine, pa i grada, koji tamo gravitiraju oko tih naselja.

Vezano uz projekt školske kuhinje, tzv. radnog naslova "Priprema, pozor, gablec", to je jedan od projekata koje smo kandidirali na poziv Ministarstva demografije, obitelji i mladih i gdje smo dobili traženi iznos od preko tristo tisuća kuna, kako bismo od tristo četrdeset djece koja su se hranila preko tog projekta u školama da bismo im omogućili da imaju besplatan taj školski obrok. Zapravo radi se o tome da ćemo retroaktivno vraćati roditeljima sredstva koja su oni do sada plaćali. Tu će se nešto uključiti i Grad s određenim iznosom, kako bi sve te skupine djece koja su sudjelovala u tom projektu imala vraćene te iznose koje su plaćali za školsku kuhinju. Još bih samo napomenula da imamo još jedan projekt kandidiran na Ministarstvo demografije, obitelji i mladih jer je bilo dosta upita, da li ćemo što kandidirati, tu smo kandidirali projekt proširenja vrtića u Bregani, na poziv Ministarstva gdje se mogu dobiti sredstva za ulaganje u vrtiće, te se nadamo da će Ministarstvo uskoro objaviti rezultate, gdje bismo isto tako mogli ostvariti određena sredstva, maksimalni iznos je dva milijuna kuna, a projekt je vrijedan gotovo četiri milijuna kuna, što bi nam sigurno svakako dobro došlo u proračunu društvenih djelatnosti.

**IRENA FRANCEKOVIĆ** - Pozdravljam novu kolegicu Matildu i želim joj uspjeh u radu.

Imam samo jedno kratko pitanje, a odnosi se na temu koju smo imali na Aktualnom satu prošli put. Gosp. gradonačelnik mi je obećao da će me pozvati na sastanak s koncesionarom. Zanima me, da li se taj sastanak održao ili će tek biti i da li ću ja za to dobiti poziv?

**MAJA GRAČANIN** - Dopustite mi da na početku isto tako izrazim dobrodošlicu i ugodan rad za dobrobit Samobora novoj vijećnici gđi Purić.

Imala bih pitanje vezano za prometnu sigurnost, kako naših pješaka, tako i svih sudionika u prometu, a odnosi se na državnu cestu, odnosno Betonku. Puno se govorilo i već duže vremena se raspravlja o sigurnosti Betonke, koja je državna cesta, pa evo ovisimo o drugim institucijama, i o nogostupu koji bi se trebao raditi od Samobora prema Bregani, a sve kako bi se olakšala i osigurala bolja prometna povezanost. Isto tako pričalo se o rotoru, koji je prijeko potreban na onom raskrižju s Betonkom, također svjesna sam da je to državna cesta. Da li ima možda kakvih pomaka, da li su bili razgovori s Hrvatskim cestama, vezano za taj predmet? Isto tako, što se radi u okolnim ulicama koje gravitiraju prema Betonki, a odnosi se tamo na naselje Sveta Helena, pa i sama Hebrangova ulica?

**ŽELJKO STANEC** - Što se tiče konkretno sastanka s koncesionarom, bila je nekih samo dogovora, sastanka još nije bilo, telefonskih poziva na tu temu. Kad će biti sastanak, ako je to gradonačelnik obećao sigurno da će se vaše mišljenje uzeti u obzir, zašto ne. Ja sam rekao na jednoj radijskoj emisiji bilo tko ima dobar prijedlog, tko se možda bavi tom prometnom strukom, da bi stvarno dobro došao, da da neki bolji ili lošiji prijedlog, bilo kakav prijedlog je bolji od nikakvog. Mislim da ćete tom prilikom biti pozvani kada dođe do sastanka s koncesionarom.

Što se tiče pitanja uvažene vijećnice gđe Maje Gračanin, prometna sigurnost točno, isključivo oni zahvati koji se dešavaju na Betonki, to su mogu reći djelomično rješenje za neku prometnu sigurnost. Grad Samobor je napravio jedan idejni projekt za kružni tok koji bi došao na križanje u Hebrangovoj, Matice iseljenika i Betonke, no međutim taj rotor bi ulazio još u onaj koridor za koji je izdana građevinska dozvola, a govorim o pruzi Samoborček, pa jednostavno nisu mogli uvrstiti taj projekt u izvedbu, jer nismo mogli dobiti sve popratne papire, odnosno sve dozvole koje bi bile potrebne za tu izgradnju. No, i tu izgradnju trebale bi raditi Hrvatske ceste, ne Grad Samobor, jer je obuhvat radova na cesti koja je u vlasništvu Hrvatskih cesta. S obzirom na sve to, na sigurnost, na doseljavanje novih stanovnika u Samoborske vrtove, mi smo trebali poduzeti određene mjere koje su u nadležnosti Grada Samobora i mi smo taj dio posla napravili, a to ste mogli vidjeti prije od zahvata koji se sada radi na samoj Betonki napravili smo nogostup do samog križanja Matice iseljenika i Betonke što je u nadležnosti Grada Samobora, na tom mjestu stavili smo onaj kameni blok koji bi spriječio bilo kakav silazak s Ulice Matice iseljenika na Betonku i iz tog razloga smo doslovce prisilili vlasnika, Hrvatske ceste, da osiguraju i prijelaz preko ceste Betonke, koja je u njihovom vlasništvu. Evo, bar će se nešto poduzeti na taj način.

Što se tiče konkretno izgradnje nogostupa, idejni projekt je napravljen od Čačićevih stanova pa do Mercatora, odnosno to je sada Konzum, također taj projekt je trebao biti u obuhvatu kompletne rekonstrukcije Betonke, no za ovu godinu ta rekonstrukcija od strane vlasnika, to je Država, odnosno Hrvatske ceste, izbačena je iz financiranja.

Što se tiče Sv. Helene, gore se radi, odnosno u jedanaestom mjesecu je završeno postavljanje vodovoda, odnosno izmjena svog toga starog cjevovoda, tih salonitnih cijevi ili već kakve su bile, pa su se stvorile pretpostavke da se onda ta cesta rekonstruira, a radi se o rekonstrukciji Bijankinijeve i Halaburščaka, radovi bi trebali biti završeni negdje sredinom drugog tjedna.

**MAJA GRAČANIN** - U skladu s Poslovnikom Gradskog vijeća, jedino što mogu nakon dobivenog odgovora izraziti svoje zadovoljstvo ili nezadovoljstvo, pa bih samo htjela izraziti zadovoljstvo dobivenim informacijama.

**DAMIR SKOK** - Ispričavam se predsjedniče, ne znam da li imam pravo. Naime, zamoljen sam od građana, kada je spomenuo zamjenik gradonačelnika gosp. Stanec, Halaburščak, Helenu i slično, mi imamo tako u tom naselju jedno poprilično izgrađeno naselje s najstarijom crkvicom u Samoboru, koje nema asfalt, koje se u ovo doba ljetnih oluja pretvara u kanjon, a tamo konkretan broj ljudi živi i plaća, u prvoj zoni žive, pa mislim da bi trebalo pod hitno, ako nije, staviti u planove asfaltiranje te Ulice Svete Helene, to je prijedlog.

**MIRAN ŠOIĆ** - Da li se još netko javlja za riječ? Ako ne, zaključujem naš današnji Aktualni sat.

**Predsjednik Gradskog vijeća Grada Samobora konstatira da je stigao vijećnik gosp. Miljenko Bišćan, te su sada nazočna 22 vijećnika na sjednici.**

**Predsjednik Gradskog vijeća Grada Samobora zaključuje Aktualni sat, te se prelazi na rad po usvojenom dnevnom redu.**

**AD1.)**

 **MIRAN ŠOIĆ -** Prelazimo na prvu točku dnevnog reda - Izvješće Mandatne komisije o mirovanju mandata vijećnika Ivana Patekara i početku mandata zamjenika vijećnika Matilde Mihaele Purić.

Molim gđu Irenu Kapor da podnese Izvješće.

**IRENA KAPOR** - Mandatna komisija na 3. sjednici, održanoj 07. lipnja 2018. podnijela je sljedeće

# IZVJEŠĆE

**I.**

Utvrđuje se da članu Gradskog vijeća Grada Samobora Ivanu Patekaru iz Samobora, Ulica Josipa Komparea 5, mandat počinje mirovati 30. svibnja 2018. godine, temeljem podnesenog zahtjeva.

**II.**

 Utvrđuje se da Matildi Mihaeli Purić iz Samobora, Samostanska 1/4, kao neizabranom kandidatu s kandidacijske liste Milan Bandić 365, Stranka rada i solidarnosti, počinje mandat u Gradskom vijeću Grada Samobora, s danom 30. svibnja 2018. godine.

**III.**

 Ovo izvješće stupa na snagu danom donošenja, a objavit će se u Službenim vijestima Grada Samobora.

**MIRAN ŠOIĆ** - Ima li pitanja? O tome se ne glasa već se isto prima na znanje.

Dakle, primili smo na znanje izmjenu vijećnika.

**AD2.)**

**MIRAN ŠOIĆ -** Prelazimo na drugu točku dnevnog reda - Prijedlog programa raspolaganja poljoprivrednim zemljištem u vlasništvu Republike Hrvatske za zemljište koje se teritorijalno nalazi na području grada Samobora.

Molim pročelnika gosp. Marinka Džepinu, da nam da uvodno obrazloženje.

 **MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za poljoprivredu i šumarstvo i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

**VLADIMIR SKENDROVIĆ** - Zahvaljujem se gosp. predsjedniče, već me ruka zaboljela. Naime, temeljem Poslovnika nakon Aktualnog sata digao sam ruku javiti se za riječ, niste mi ju dali. Javio sam se nakon prve točke dnevnog reda, na to imam pravo temeljem Poslovnika, niste mi dali riječ, vršite segregaciju nas oporbenih vijećnika u odnosu prema vama vladajućima. Ne znam zašto to radite, kolegici Gračanin ste dozvolili da se temeljem Poslovnika zahvali gradonačelniku na odgovoru, mene ste to pravo oduzeli. Ne vidim razloga zbog čega to radite, što vam smetaju ova tri, četiri vijećnika? Ako želite da napustimo ovu Vijećnicu, onda javno recite.

**Vijećnik gosp. Vladimir Skendrović priča bez uključenog mikrofona, te se isto ne unosi u zapisnik.**

**Vijećnik gosp. Vladimir Skendrović napušta sjednicu.**

**MIRAN ŠOIĆ** - Da li ima pitanja po ovoj točki dnevnog reda?

**ZLATKO REŠETAR** - Mene interesira jedno kratko i jasno pitanje. Zašto su obuhvaćene samo ove četiri katastarske općine, odnosno da li u drugim katastarskim općinama ima državne zemlje ili ne?

**MARINKO DŽEPINA** - Kao što sam u svome izlaganju rekao vjerojatno postoji još poljoprivrednog zemljišta koje ćemo naknadno utvrditi. Naime, ovaj rok je bio prekratak, dosta veliki broj značajnih i velikih gradova su se pobunili radi kratkoće ovog roka, jer je na ovaj program trebalo dobiti i određene suglasnosti, od Hrvatskih šuma, Hrvatskih voda, trebalo je doći do posjedovnih listova i trebalo je pratiti tijek, da tako kažem, tih posjedovnih listova da li su neke od ovih čestica u programu vraćanja. Sukladno tome, mi smo za čestice za koje smo znali, ovdje smo ih uvrstili u ovaj program, a rekao sam, a vidite i sami, da neka katastarske općine Domaslovec ili još nekih za koje ćemo utvrditi i naknadno ćemo sve to što pronađemo, a može ići u ovaj program uvrstiti i ovo Gradsko vijeće će vjerojatno donijeti onda donijeti izmjenu i dopunu ovog programa. Znači, ovo nije za sada sve, nego ćemo kako budemo išli dalje, otkrivali nove poljoprivredne površine koje možemo ovdje staviti u ovaj program, mi ćemo nadopunjavati program, ali moram vam reći da sve te površine moraju biti izvan GUP-a.

**MIRAN ŠOIĆ** - Ima li još pitanja? Ako nema pitanja zaključujem raspravu i dajem na glasovanje Prijedlog programa raspolaganja poljoprivrednim zemljištem u vlasništvu Republike Hrvatske za zemljište koje se teritorijalno nalazi na području grada Samobora.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeći

**PROGRAM**

raspolaganja poljoprivrednim zemljištem u vlasništvu Republike Hrvatske za zemljište koje se teritorijalno nalazi na području grada Samobora u tekstu kao što je dan u materijalima za sjednicu.

 Tekst Programa prilaže se ovom zapisniku i njegov je sastavni dio.

**AD3.)**

**MIRAN ŠOIĆ** - Prelazimo na treću točku dnevnog reda - Prijedlog zaključka o davanju suglasnosti gradonačelniku za sklapanje okvirnog sporazuma u postupku javne nabave benzina i dizel goriva za Grad Samobor i proračunske korisnike.

Molim gosp. Željka Radovanića, pročelnika Upravnog odjela za financije da u ime predlagatelja da uvodno obrazloženje.

 **ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda proveo je Odbor za statutarno - pravna pitanja te je donio zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ, zatvaram raspravu i dajem na glasovanje Prijedlog zaključka o davanju suglasnosti gradonačelniku za sklapanje okvirnog sporazuma u postupku javne nabave benzina i dizel goriva za Grad Samobor i proračunske korisnike.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeći

**ZAKLJUČAK**

1. Prihvaća se informacija o provedenom otvorenom postupku javne nabave velike vrijednosti za NABAVU BENZINA I DIZEL GORIVA za korisnike zajedničke nabave, pod evidencijskim brojem nabave 13-MV-18-04, koji je objavljen u Elektroničkom oglasniku javne nabave pod brojem 2018/S 0F2-0011641 te se daje suglasnost gradonačelniku za potpis okvirnog sporazuma na razdoblje do 4 godine s jednim gospodarskim subjektom PETROL d.o.o., Oreškovićeva 6H, 10010 Zagreb, OIB: 75550985023, broj 137/2018 od 25.05.2018. godine u iznosu od 744.808,13 kuna bez PDV-a, što s PDV-om u iznosu od 186.202,03 kuna ukupno iznosi 931.010,16 kuna.
2. Sredstva za nabavu iz točke 1. ovog Zaključka osigurana su u Proračunu Grada Samobora za 2018. godinu, Razdjelu 002, Program Izvršna tijela, Aktivnost Materijalni rashodi, podskupina 322 (Energija), te za proračunske korisnike: u Razdjelu 003, Program Zaštita od požara i civilna zaštita, Aktivnost Materijalni rashodi, podskupina 322 (JVP – energija) Razdjelu 004, Program Decentralizirane funkcije, Aktivnost Materijalni rashodi, podskupina 322 (Energija) u Razdjelu i Projekciji proračuna Grada Samobora za 2019. i 2020.
3. Za daljnju realizaciju zaključka zadužuje se Upravni odjel za financije, Upravni odjel za opće, pravne i tehničke poslove, Upravni odjel za gospodarstvo, razvoj i projekte Europske unije i Upravni odjel za društvene djelatnosti.

**AD4.)**

 **MIRAN ŠOIĆ**  - Prelazimo na četvrtu točku dnevnog reda - Ostale informacije.

Iduća sjednica Gradskog vijeća održat će se 12. srpnja 2018. godine.

Da li ima još netko kakvu informaciju ili pitanje?

S obzirom da se nitko ne javlja za riječ, zaključujem 10. sjednicu Gradskog vijeća, te se zahvaljujem na današnjem prisustvu i nadam se da ćemo ovako u miru nastaviti dalje.

 Dovršeno u 16.05 sati.

**ZAPISNIČARKA PROČELNICA PREDSJEDNIK**

**Nada Gorišek Valentina Horvat, dipl.iur. Miran Šoić**